NaiveNeuron/SloPal huggingface dataset:
Kollár, Boris, predseda NR SR (2020-10-20):
Áno, ja držím slovo, pán predseda Fico, tak som vám povedal, že keď budete potrebovať zvolať ten, to grémium, tak ho určite zvolám. Rád by som vám povedal, že nebol to návrh zákona, ale bol to návrh na uznesenie a tam nie je povinnosť okamžite ho zaradiť podľa § 72 ods. 2. Prerušujem schôdzu parlamentu a zvolávam grémium. (Zasadnutie poslaneckého grémia.) (Po zasadnutí poslaneckého grémia.)
Gašpar, Tibor, poslanec NR SR (2024-02-08):
Pán predsedajúci, teraz pristúpime k hlasovaniu o prvom odovzdanom pozmeňujúcom návrhu poslanca Tankóa. O odovzdanom pozmeňujúcom návrhu ako celku nie je možné hlasovať, keďže všetky body pozmeňujúceho návrhu sa vylučujú s už schválenými bodmi spoločnej správy, alebo sme už o tých bodoch hlasovali pri pozmeňujúcich návrhoch poslanca Matoviča, alebo ide o rozširujúce návrhy, s ktorými navrhovateľ nevyjadril súhlas podľa § 94 ods. 2 zákona o rokovacom poriadku.
P. Abrhan, poslanec: (2005-05-10):
V rokovacom poriadku sa uvádza, že za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti, alebo ak hrozia značné hospodárske škody je možné pristúpiť ku skrátenému legislatívnemu konaniu. V odôvodnení sú uvedené stavby – závod na výrobu automobilových súčiastok a modulov v Žiline, v lokalite Žilina Teplička, ako aj závod na montáž automobilov v Žiline v tej istej lokalite. Preto sa pýtam, aké mimoriadne okolnosti nastali pri realizácii tejto stavby, že treba pristúpiť ku skrátenému legislatívnemu konaniu, a aké hrozia značné hospodárske škody, aby sme museli k tomuto skrátenému legislatívnemu konaniu pristúpiť. Navrhujem a predkladám procedurálny návrh, aby rozprava k tomuto návrhu zákona bola prerušená a aby sme požiadali ministra hospodárstva, ktorý gestoruje túto stavbu, aby vysvetlil tieto mimoriadne okolnosti a hospodárske škody, ktoré hrozia Slovenskej republike. Ďakujem.
Hrnčiar, Andrej, podpredseda NR SR (2018-02-06):
Takže môžme pokračovať. Nech sa páči, pán minister, odôvodnite návrh. (Rokovanie o návrhu vlády na skrátené legislatívne konanie o vládnom návrhu zákona ktorým sa mení a dopĺňa zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov a ktorým sa menia a dopĺňajú niektoré zákony , tlač 852.)
Pellegrini, Peter, podpredseda NR SR (2020-05-19):
Pán poslanec Suja.
Vašečka, Richard, poslanec NR SR (2023-06-16):
Kolegovia, ďakujem, veď sme na jednej lodi, samozrejme, to, čo vnímame ako problém, problém je, že deti a mládež majú málo pohybu, a teda aj my dospelí často. Ja viem, že keď som chodil na základnú školu, tak som prišiel domov zo školy, zakričal som také preventívne: „nemáme žiadne úlohy," nebola to vždy pravda, hodil som tašku do chodby a bežal som von s kamarátmi hrať futbal alebo bicyklovať, alebo len tak behať, alebo sa guľovať, keď bola zima. Naše deti dnes, keď som otec, tak bývame na kraji lesa, pri lúke a ja ich vždycky vyháňam a hovorím, že keď nepadajú sekery, čo robíte vnútri. Padajte von sa hrať. Takže sa snažíme ten pohyb. A treba povedať, že nie všetok pohyb sa má diať alebo deje v škole. Áno, bohužiaľ, ten pohyb v bežnom živote vo voľnom čase, v rodinách je zanedbaný, a preto to prenášame na školu. Takže chceme, všetci chceme viac pohybu pre deti, aj títo predstavitelia týchto školských asociácií, združení povedali a pochválili dobrý úmysel predkladateľov, súhlasia s ním. To vyjadrili úplne jasne. Takže nejde o to, že by to nechceli alebo že by to niekto nechcel. Ide o to, aby sme to urobili dobre a nie zle. Problém je, že ak sa robia zmeny v školstve na poslednú chvíľku pred prázdninami, niečo, čo má platiť od 1. septembra, je to problém. Pretože ak jeden kolega hovoril, že školy o tom vedeli, ale školy nemôžu vychádzať z toho, čo je navrhnuté, ale z toho, čo je schválené, a to stále ešte nie je. To znamená, že vlastne môžu konať, uzatvárať zmluvy a tak ďalej až potom. Pretože dopredu nevedia, či to bude platiť, nevedia predikovať výsledok hlasovania, ktoré bude pravdepodobne v utorok. Čiže už naozaj v poslednej dekáde júna. Takže ja vám ešte raz chcem všetkým poďakovať. Nie sme v spore, len hľadáme taký dobrý, dobrý spôsob, aby sa dobre aplikoval a aby sme neublížili tým, na ktorých pleciach tá aplikácia bude stáť.
Spišiak, Jaroslav, poslanec NR SR (2023-12-14):
Ďakujem za slovo. Tina, mala si reč, ktorá je fakt hodná poslednej reči v tejto debate, v tejto rozprave, lebo prierezovo si zhrnula v podstate všetky neduhy, nedostatky, všetky oblasti, o ktorých táto konsolidácia pojednáva. A ja si dovolím to ešte trochu upresniť a prikresliť, že zhruba aké dopady bude mať táto konsolidácia na jednotlivé spoločenské vrstvy v našej republike. Takže ja to vidím nejak takto. Hospodárska elita alebo ekonomická elita si túto konsolidáciu ani len nevšimne, a keď si ju všimne, tak premiestni svoje investície do zahraničia, tam, kde sú nižšie daňové a odvodové záťaže, tam, kde je väčšia právna istota pre ochranu ich investícií. Vyššia stredná trieda, tá sa prispôsobí, lebo je kreatívna, poprípade odloží alebo oddiali plány na rozvoj, ak nepomôže, tak prepustí zopár zamestnancov, aby sa udržali nejak nad vodou. Stredná trieda, táto to všetko zaplatí. Všetko. Následne je nižšia stredná trieda, zaplače, pretrpí. A tie ostatné spoločenské triedy vykrvácajú, zníži sa ich už aj tak teraz dosť biedne životné situácie, nebudú mať nakoniec ani na tie poplatky, ktoré sa tu navrhujú rapídnym spôsobom zvýšiť, a dúfam, že v tejto situácii si až nakoniec potom uvedomia, že vlastne komu verili, koho volili a kvôli komu sú tak, ako sú. Ďakujem.
Bugár, Béla, podpredseda NR (2018-06-19):
Prezentujme sa a hlasujeme. (Hlasovanie.) Prítomných 143 poslancov, za 52, zdržalo sa 91 poslancov. Návrh nebol schválený. Ďalej.
Bernaťák, Tibor, poslanec NR SR (2019-10-17):
Ďakujem. Posledné vety, tu stále lietajú nejaké provízie. Však, prepánakráľa, kvôli tomu je ten návrh, resp. pri samotných rekreačných poukážkach je to upravené tak, že sa môže zamestnávateľ rozhodnúť, že či bude sa preplácať priamo peniazmi, alebo druhou formou – rekreačným poukazom. Čiže je tu eliminovaný akýkoľvek spôsob v prípade, že zamestnávateľ nechce. Samozrejme, bez problémov je to možné uhrádzať, uhrádzať normálnym spôsobom, faktúrami. Čiže zamestnávateľ predloží, pardon, zamestnanec predloží faktúru a tá mu bude preplatená bez akejkoľvek provízie. A toto, čo hovoríte teraz, no neviem, samozrejme, je to otázka na hotely, že či sú ochotné takéto, na takéto niečo pristúpiť. Ja v živote by som na takéto niečo nepristupoval, hlavne keď je tá možnosť, o ktorej som teraz hovoril pred chvíľkou, že zamestnáva..., zamestnanec si môže dať preplatiť faktúru, ktorú normálne uhradil tomu konkrétnemu hotelu bez akýchkoľvek, opakujem, bez akýchkoľvek provízií.
Cmorej, Peter, poslanec NR SR (2021-11-11):
Pán predsedajúci, dajte, prosím, hlasovať o pozmeňujúcom návrhu pani poslankyne Bittó Cigánikovej, o bode 5. Tu ide o vypustenie zmeny lehoty. (Reakcia z pléna.)
Grendel, Gábor, podpredseda NR SR (2021-09-22):
Teraz dávam slovo spravodajcovi, ktorého určil navrhnutý gestorský ústavnoprávny výbor, pánovi poslancovi Rastislavovi Schlosárovi.
Bugár, Béla, podpredseda NR SR (2019-06-18):
Nech sa páči, prezentujme sa a hlasujme. (Hlasovanie.) Prítomných 136, za 133, 1 sa zdržal, 2 nehlasovali. Návrh sme schválili. Nech sa páči.
Cigániková, Jana, poslankyňa NR SR (2018-02-08):
Dúfam, že mi to nebudete zazlievať, pán predsedajúci, ale dovolím si to, čo už tu párkrát bolo zvykom, poblahoželať k narodeninám nášmu kolegovi Eugenovi Jurzycovi, ktorý oslavuje 60 rokov, a popriať mu teda všetko dobré. (Potlesk.)
Kollár, Boris, predseda NR SR (2021-03-16):
Pán poslanec Ďurica.
Smolíková, Eva, poslankyňa NR SR (2019-02-05):
Ďakujem pekne za slovo. Pán poslanec, no to, že je to neskutočne a nesmierne citlivá téma, tak svedčí o tom aj možno počet žien teraz, čo tu zostali v tejto snemovni. Ja rozumiem tomu, čo predkladáte, a je to, je to naozaj, je to dôležitý zákon. Na jednej strane počúvame, že o sebe by mali rozhodovať a o svojom tele by mali rozhodovať ženy, ale keďže predkladáte tento zákon vy, verte tomu, že tá skupina, ktorá začala pracovať, tá naozaj bude ďalej pracovať a uvidíme, s čím príde. 	Ale záro; ale uvidíme; ale zároveň, zároveň vás poprosím, že vidím, ktorí ste sa prihlásili do rozpravy, že ste to viac-menej muži. Tak voľte naozaj citlivé, citlivé slová, pretože sami, keď hovoríte o takom dôležitom zákone a keď sa zaň tak veľmi zastávate, a ja vám to právo vôbec neberiem, mne je to veľmi sympatické, že to robíte, tak potom aj trošku rozmýšľajte, ako to budete prednášať. Ďakujem.
Žiga, Peter, podpredseda NR SR (2024-01-17):
Porušili sme trochu rokovací poriadok, za čo sa ospravedlňujem, a dúfam, že to zoberiete tak s nadľahčením. (Povedané so smiechom.) Pán poslanec Dubéci.
Grendel, Gábor, podpredseda NR SR (2022-03-22):
Otváram rozpravu, do ktorej som nedostal žiadnu písomnú prihlášku. Pýtam sa, či má niekto z kolegov záujem prihlásiť sa ústne. Pán poslanec Radovan Kazda ako jediný. Končím možnosť prihlásiť sa ústne do rozpravy. Nech sa páči, pán poslanec.
V. Veteška, podpredseda NR SR: (2005-10-26):
Pani poslankyne, páni poslanci, teraz sme mali prerokúvať v poradí bod č. 49 podľa programu 51. schôdze Národnej rady a to je návrh poslanca Národnej rady Slovenskej republiky Pavla Ruska na vydanie zákona, ktorým sa dopĺňa zákon Národnej rady č. 350/1996 Z. z., tlač 1355. Pán Rusko je nemocný, nie je prítomný, takže žiadam, aby tento návrh zákona bol preložený na záver schôdze na jeho prerokovanie v prípade, že sa pán Rusko dostaví na rokovanie tejto schôdze Národnej rady. Ďalej nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, a o zmene a doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1356). Návrh na pridelenie výborom máte v rozhodnutí č. 1376. Dávam slovo poslancovi Jurajovi Blanárovi, aby za skupinu poslancov návrh zákona uviedol.
Kolíková, Mária, ministerka spravodlivosti SR (2021-12-10):
Ďakujem veľmi pekne, pán predsedajúci. Ako som už uviedla v úvodnom slove pri skrátenom legislatívnom konaní pri tomto návrhu, tak to kľúčové som už vlastne povedala, tak iba zopakujem z toho ešte raz to podstatné. Je dôležité s ohľadom na aj primeranosť zásahu do vlastníckeho práva, ale aj situáciu, v ktorej ako spoločnosť sme, umožniť zápis obchodným spoločnostiam, ktoré vykazujú jednoznačne podnikateľskú činnosť reálne, s ohľadom na tieto zistené skutočnosti, aby sa im mohol obnoviť zápis, a preto je potrebná táto právna úprava. Dovoľujem si vás požiadať o podporu tohto vládneho návrhu zákona.
Počiatek, Ján, minister dopravy, výstavby a regionálneho rozvoja SR (2015-11-11):
Ďakujem za slovo. Vážený pán predsedajúci, vážené dámy, vážení páni, tento návrh zákona predstavuje nástroj na legislatívne zabezpečenie Národného projektu Jednotný informačný systém v cestnej doprave – Elektronické služby v doprave v rámci operačného programu Informatizácia spoločnosti, ktorý je spolufinancovaný z Európskeho fondu regionálneho rozvoja. Hlavným účelom tohto projektu je vytvorenie komplexného informačného systému, ktorý zabezpečí efektívne riadenie, evidenciu a kontrolu výkonu štátnej správy na úseku cestnej dopravy, konkrétne v oblasti správy autoškôl, v oblasti správy technických služieb, ako aj v oblasti riadenia a odborných spôsobilostí v cestnej doprave. Súčasťou predloženého návrhu zákona sú aj sprievodné novely zákonov, ktoré súvisia s Jednotným informačným systémom v cestnej doprave. Zároveň návrh zákona obsahuje aj návrhy čiastkových úprav novelizovaných zákonov, ktoré vyplývajú z aplikačnej praxe. Ďakujem za slovo, skončil som.
Pellegrini, Peter, podpredseda NR SR (2020-07-07):
Ďakujem pekne. Na vaše vystúpenie dve faktické poznámky. Prvá – pán poslanec Raši.
Suja, Miroslav, poslanec NR SR (2021-06-17):
Však skúste ma vypočuť. Lebo keď sme sa tu pýtali, ja som si pozrel § 34 aj všetky paragrafy a nikde som nenašiel, že by mal niekto právo, či vy ako predsedajúci, alebo kolegovia zneužívaním § 34 navrhovať alebo obmedzovať právo ostatných kolegov pri výkone svojho mandátu. Preto som sa rozhodol, že túto knihu Rozvoj inteligencie detí od 3 do 6 rokov darujem poslancovi Žiakovi za jeho súčasné vystupovanie...
Matovič, Igor, poslanec NR SR (2011-02-09):
Pán poslanec Pado, pýtali ste sa, že teda kto má tu v tejto snemovni zdravý sedliacky rozum. Myslím si, že vy v prípade toho, ako ste obhajovali koaličný návrh, tento koaličný návrh v tejto chvíli ho určite nemáte. Pán poslanec Gál a Somogyi, aby som teda nehovoril niečo, čo neviem vysloviť, hovoríte, že tí, na ktorých som kydal doteraz, tak teraz sú moji najväčší spojenci. Jednoducho, ja sa za to nehanbím a nemám problém to urobiť aj na budúce. Ja nemám problém dnes povedať Ficovi, že je vagabund a zajtra sa s ním dohodnúť na dobrom zákone v prospech Slovenskej republiky. Pevne verím, že takisto ani Robert Fico takýto problém nemá. Jednoducho, ja ľuďom hovorím to, čo si myslím. Hovorím im to do očí a myslím si, že keď na tej druhej strane je človek, ktorý sa dokáže povzniesť a dokáže uznať argumenty, tak pochopia, že lepšie sa so mnou dohodne ako s nejakou falošnou líškou. Ak tu ideme hovoriť o tom, že ma obviňujete z toho, že ja s niekým z opozície robím teda vlastne nejaký kvázi niečo nekalé, lebo sa s nimi dohadujem, ja si myslím, že práve o vás v médiách sme sa dozvedeli, že nemáte problém s ľuďmi zo SMER-u, SNS robiť si svoje biznisy, svoje poľovačky a u vás je to práve, že čudné. Vy ste poslanec MOST-HÍD a robíte si potichučky, poza bučky s ľuďmi z opozície biznisy. Ja to robím verejne. Ja im aj vynadám, ale som schopný sa s nimi bez problémov dohodnúť na čomkoľvek konštruktívnom. Takže tak, aby ste ma, prosím vás, pochopili a ešte neviem, kto sa to tu pýtal, či náhodou ma niečo neovplyvní. Mňa určite nič neovplyvní. Jednoducho nedopustím, aby si tu Orbán robil politiku.
V. Veteška, podpredseda NR SR: (2004-06-29):
Nech sa páči, pán poslanec Galbavý.
Fecko, Martin, poslanec NR SR (2012-09-28):
Ďakujem pekne. Prepáčte, zabudol som ešte, musím pripomenúť, že táto problematika nie je nová. Aj na poslednej schôdzi minulého volebného obdobia tento návrh zákona bol predkladaný už teraz v našom parlamente nesediacimi poslancami, a síce pánom Tomášom Galbavým a pani Tkáčovou Jarmilou. Takže aj týmto by som chcel upovedomiť, že aj v minulom volebnom období to bolo považované za problém, no nakoľko to bolo na poslednej schôdzi, nemalo to kam postúpiť. Takže týmto myslím si, že robíme zadosť, aby to malo riadne hlasovanie aj do druhého čítania, a dúfam, že naprieč politickým spektrom sa to týka všetkých, že každý si zváži a dá podporu tomuto zákonu. Ďakujem pekne.
Šeliga, Juraj, podpredseda NR SR (2021-03-18):
Ďakujem pekne. Prezentujme sa, prosím, a hlasujme. (Hlasovanie.) Prítomných 129, za 127, proti nikto, zdržal sa 1, nehlasoval 1. Konštatujem, že sme tento návrh schválili. Pani poslankyňa, prosím, uveďte hlasovanie o bode 11, to je prvé čítanie o vládnom návrhu zákona, ktorým sa mení a dopĺňa zákon č. 40/1993 Zb., zákon o štátnom občianstve, tlač 440. Nech sa páči. (Hlasovanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 40/1993 Z. z. o štátnom občianstve Slovenskej republiky v znení neskorších predpisov , tlač 440.)
Danko, Andrej, predseda NR SR (2017-03-31):
Ďakujem. Nech sa páči, pani europoslankyňa Anna Záborská. Vediem to s malou dušou a byť dobrý na europoslancov a aj na našich. Našim by som vypol zvuk, ale k vám sa snažím byť slušný.
P. Paška, predseda NR SR: (2009-10-22):
(Hlasovanie.) 141 prítomných, 83 za, 2 proti, 55 sa zdržalo, 1 nehlasoval. Schválili sme návrh zákona č. 98/2004 Z. z. o spotrebnej dani z minerálneho oleja. Prejdeme, pán poslanec, teraz na hlasovanie v druhom čítaní o návrhu zákona č. 106/2004 Z. z. o spotrebnej dani z tabakových výrobkov. Je to tlač 1184. (Hlasovanie o v ládnom návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov.)
J. Halecký, poslanec: (2008-05-14):
Chcem len položiť otázku, aký zásah by urobili 4 mld. v rozpočte a, po druhé, či nárast zhruba o 80 až 100 % financií na dieťa je únosný pre krajinu v tejto etape, týmto spôsobom že by sa opakoval každý rok. Myslím, že každá rodina, každý rodič, matka alebo otec by privítali, pokiaľ by ten príspevok príplatku bol vyšší aj v rozsahu, ako vy ho navrhujete. Chcem len, aby ste sa vyjadrili k tomu, či považujete za reálne a realistické, aby takáto úprava bola schválená a či ten náklad tých 4 mld. je únosný aj vzhľadom na rozpočtové pravidlá, ktoré boli dané už na tento rok, príp. sú už perspektívne plánované aj na ďalšie obdobie. Chcem oceniť, že skutočne ten príspevok bol štruktúrovaný aj v závislosti od finančnej situácie rodín, avšak o 560, resp. 360 nárast sa mi zdá neadekvátny. Preto by bolo vhodné uvažovať, aby tá dávka príspevku bola zrejme nižšia. Považujem takisto za neúčelné, aby príspevok k prídavku na dieťa bol vyšší ako samotný bazálny základ, pretože tu už sa stráca trošku tá regulačná funkcia príplatku. Chcem ešte uviesť, že bolo hovorené, že tento príplatok by mal zlepšiť demografickú situáciu, čo sa týka starostlivosti o dieťa. Predpokladám, že čiastočne by to tak malo byť, avšak za podstatné považujem komplexnú starostlivosť o ženu a dieťa včítane zamestnanosti, včítane predškolskej a školskej starostlivosti a hlavne náročnosti matky v domácnosti a v zamestnaní. V tejto súvislosti chcel by som vám, pán predkladateľ, položiť otázku, či poznáte demografické niektoré štúdie alebo modelované štúdie, ktoré by tento fakt potvrdzovali, pretože už je tu zverejňovaný opakovane. Z tohto dôvodu pokladám snahu, iniciatívu za primeranú, avšak jej realitu a reálnosť za spornú, hodnú toho, aby do ďalšieho čítania sa prehodnotila. Chcem len to dokumentovať týmto faktom, že sami viete, ako je problematické zvýšiť prídavok na dieťa o 50 alebo 100 korún ročne alebo každé dva roky, a preto aj príspevok k prídavku na dieťa zvýšený o tých 500, resp. 300 korún považujem za neprimeraný. Ďakujem.
Zemanová, Anna, poslankyňa NR SR (2022-11-10):
Pán podpredseda vlády, tak uznesenie schválilo plénum Národnej rady, to, že to bolo na návrh pána poslanca Kuffu, neznamená, že to bola jeho individuálna otázka. Takže by som požadovala, aby ste odpovedali Národnej rade, zodpovedali, aké plnenie uznesenia bolo naplnené a nielen odkazom na pána poslanca Kuffu, ani mne, aby som sa dožadovala odpovede od pána predsedu. Je to plnenie, požiadavka od Národnej rady, ktorá bola schválená vašimi poslancami koalície na podnet vášho kamaráta pána Štefana Kuffu.
Remišová, Veronika, poslankyňa NR SR (2024-06-12):
Ďakujem veľmi pekne, pán poslanec Pročko, že ste upozornili aj na dvojaký meter. A ja by som bola veľmi rada, keby pán predsedajúci, pán Blaha naozaj uplatňoval rovnaký meter na poslancov koalície a na poslancov opozície. Pretože mňa upozorňuje pri pulte, že nerozprávam k téme, poslancov koalície nechá vyprávať hodiny a hodiny úplne mimo témy, tak aspoň to posledné obdobie, ktoré mu zbýva tu na Slovensku, aby uplatňoval rovnaký meter aj na poslancov opozície, aj na poslancov koalície. Druhá vec, veľmi pekne si povedal, áno, tento zákon je protiústavný. Občania majú právo na informácie, majú právo vedieť, čo ich volení zástupcovia za tieto peniaze robia. A ja spomeniem len jeden príklad za všetky, napríklad nájom pána neviditeľného ministra, pána Keketiho. Pán minister si prenajal jeden štvorcový meter za 20 eur za m², hoci my sme si prenajímali podobné priestory v rovnakej lokalite, dokonca od toho istého prenajímateľa, teda ktorý patrí do tej istej skupiny, za 10 eur. Dvojnásobná cena a toto je ten dôvod, pretože poslanci koalície nechcú, aby sa ľudia dozvedeli o ich zlodejinách a kšeftoch.
Burian, Jozef, poslanec NR SR (2016-11-30):
Ďakujem. Teraz budeme hlasovať spoločne o bodoch 4, 5, 6, 7 toho druhého pozmeňujúceho návrhu pani poslankyne Jurinovej.
Kresák, Peter, poslanec NR SR (2018-12-03):
Ďakujem pekne za slovo. Ja sa pokúsim veľmi stručne iba reagovať na to, tie veci, ktoré uviedol pán kolega poslanec Fecko. Písmeno „j“, gramatika, chyba, pisárska chyba. Môže sa stať, dá sa odstrániť, nie je problém. Ďakujem pekne za upozornenie. Troška za závažnejšie pokladám, za závažnejšiu alebo treba sa vyjadriť k tej poznámke ohľadne toho verejného záujmu, ktorý sa tam dostal v prípade oprávnenia ministerstva začať konanie z vlastného podnetu. No práve preto je tam ten verejný záujem, aby tam niečo muselo byť, na základe čoho to ministerstvo začne. Všeobecne treba povedať najprv jednu vec, že verejný záujem sa nedá definovať v zákone, podobne ako sa v zákone nedá definovať iný termín, ktorý je napríklad primeraná hodnota. Verejný záujem sa musí zisťovať v každom jednotlivom konkrétnom prípade, a práve obmedzenie ministerstva na verejný záujem slúži a smeruje k tomu, aby sa práve posilnila ochrana vlastníctva. To je naším spoločným cieľom. A samozrejme, my tak môžeme urobiť, keď stanovíme isté limity, ktoré sú legislatívne priechodné a patria a platia pre všetky prípady. A to je práve ten verejný záujem. Takže, takže samozrejme, zdôvodňovať verejný záujem sa bude musieť v každom jednotlivom prípade, ale už to nebude svojvoľné rozhodovanie. Bude tam limit toho verejného záujmu, čo je veľmi, veľmi dôležité a ja s tým samozrejme a naprosto súhlasím. Čo sa týka tej poslednej poznámky, ktorá hovorila o vypustení počtu vyhotovení, tak to je, samozrejme, niečo, tých päť paré bolo často zbytočných, bolo to byrokratické. Takže vypúšťa sa a v prípade potreby sa bude požadovať možno, možno viac kópií, ale zbytočne vopred sa päť kópií nebude vyžadovať, čo je tiež iba zjednodušenie celého postupu. Takže toľko zatiaľ z mojej strany. Ďakujem pekne.
Paška, Pavol, predseda NR SR (2013-10-22):
(Hlasovanie.) 139 prítomných, 79 za, 7 proti, 53 sa zdržalo. Sme v treťom čítaní . Otváram rozpravu. Nie je o ňu záujem. Vyhlasujem ju za skončenú.
I. Mikloš, podpredseda vlády a minister financií SR: (2003-02-25):
Tento predkladaný návrh umožňuje aj bezodplatný prevod hnuteľných vecí štátu na výkon samosprávnych funkcií obcí alebo vyšších územných celkov. Zjednocuje sa aj nadobúdanie a výpožička nehnuteľných vecí štátu na účely poskytovania všeobecne prospešných služieb. Návrh ukladá okresným a krajským úradom povinnosť previesť do majetku obcí alebo vyšších územných celkov dohodou aj taký majetok, ktorý pre rôzne administratívne prekážky neprešiel do majetku samosprávy. Návrh zákona ďalej transparentnejšie upravuje pravidlá osobitného ponukového konania a zavádza jednotnú primeranú cenu, za ktorú sa bude považovať všeobecná hodnota majetku vypočítaná podľa vyhlášky ministerstva spravodlivosti. Vážené panie poslankyne, vážení páni poslanci, ide o potrebnú novelu zákona, ktorá je pripravená v súlade s programovým vyhlásením vlády a na podporu reformy verejnej správy, a preto vás žiadam o prijatie tohto zákona. Ďakujem pekne. Z. Martináková, podpredsedníčka NR SR: Ďakujem, pán minister. Dávam slovo spravodajcovi, ktorého určil navrhnutý gestorský výbor pre financie, rozpočet a menu, pánovi poslancovi Jurajovi Liškovi.
Fronc, Martin, poslanec NR SR (2012-12-13):
Ďakujem. Jednu vec ako cítim potrebu odmietnuť. Pán minister, povedali ste: „váš Mederly“. Pán Mederly bol prijatý a pôsobil za ministrovania Ftáčnika, Milana Ftáčnika a nebol ani jeho, ani môj a nie ani váš. Bol, bol odborník, ktorého akceptoval a spolupracoval s ním každý z ministrov od roku 1998 okrem pána ministra Mikolaja. Čiže on nie je nikoho, ani môj. A nepopieram, že s ním konzultujem, ako aj s niektorými inými ľuďmi z ministerstva, ktorí majú častokrát aj iný názor, ale si ich vážim. To je prvá a dve veci upresňujúce: povedali ste to, týka sa to fondov. No ale to katastrofálne čerpanie fondov a tie problémy začali a fungovali za ministra Mikolaja. A čo sa týka učebníc, to je takisto záležitosť za vašej vlády, za pána ministra Mikolaja a trochu tak, lebo ona vám to možno nepovie. Ja vám to poviem tak trochu s výčitkou, pán minister, čo sa týka tých učebníc, keby ste vtedy boli trošku ako podpredseda vlády možno pomohli vašej štátnej tajomníčke, ktorá vtedy bola na ministerstve, tak by to možno nemuselo byť také zlé. (Potlesk.)
Šimečka, Michal, podpredseda NR SR (2024-02-01):
Pani ministerka.
R. Zmajkovičová, poslankyňa: (2010-01-20):
Ale ak by sme sa dnes nezaoberali návrhom na vyslovenie nedôvery ministrovi Vážnemu, dnes o 19.00 hod. by pán minister Vážny preberal ocenenie v Londýne prestížneho odborného časopisu Project Finance International za projekt R 1. Tento projekt, toto ocenenie časopis nazval „Infraštruktúrnou transakciou roka 2009“. Sú posudzované projekty z Európy, Ázie, Austrálie a bol vyhodnotený jediný projekt v Európe a to je projekt R 1. A ja si myslím, že to je ocenenie práce ministra Vážneho a jeho tímu pod jeho vedením. (Potlesk.)
Kadúc, Miroslav, poslanec NR SR (2015-02-18):
Ďakujem veľmi pekne, Miro, v prvom rade jeden nesúhlas, ja nesúhlasím s tým, že ak bol tu, ak je tu preukázateľný ušlý zisk firmy XY, je jedno, či je to Port Service alebo ktokoľvek iný, a naozaj sa dokáže, že prišiel o tento zisk v prípade pochybenia štátu, tak ten nárok tu podľa mňa je a je nárokovateľný cestou súdu. To je len možnože, možno moja profesionálna deformácia, ale myslím si, že toto je možné. Ale späť k tvojmu vystúpeniu v tej pozitívnej stránke, ktorá bola taká veľmi zoširoka, a čo musím povedať, hovoril si o tom, že sa posúvajú hranice, a v prvom rade mne sa tak javí, že prah citlivosti našej verejnosti na korupciu je, je... stále sa to posúva niekam, kde som si ani nedokázal predstaviť, že by to niekedy mohlo byť. Pretože sa mi javí, že takéto celkom flagrantné a zjavné, zjavný konflikt ľudia nevnímajú až tak zle, ako to v realite je, čo si myslím, že je dôsledok vládnutia nie iba tejto vlády. A hovoril si ešte alebo tak mi tu vyšlo, hranica tolerantnosti, ja sa teraz pýtam a to ma naozaj zaujíma, že kde sa posunieme pri tej tolerantnosti, a to my možno povie pán podpredseda Číž, že či bude v poriadku to, ak minister bude zároveň v tom istom čase zároveň žalovať to isté ministerstvo, ktorého je ministrom. Je to proste pre mňa, je záhada, že za 5 dní alebo povedzme 2 mesiace sa tento vzťah proste zmenil a tá osoba zmenila zmýšľanie. To mi príde proste trošku divné a tá hranica tolerantnosti, že čo je mravné a čo nemravné, podľa mňa tu už nie je. Robíme si všetko len preto, lebo je to v súlade so zákonom. Ako toto, myslím, že nie je tá cesta, ktorou by sme sa mali v rámci novej parlamentnej kultúry uberať.
Bugár, Béla, podpredseda NR SR (2017-03-28):
Nech sa páči, pán poslanec Heger, môžte reagovať.
Andreánsky, Ladislav, poslanec NR SR (2015-06-17):
Pani predsedajúca, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a Výboru Národnej rady Slovenskej republiky pre zdravotníctvo; ďalej aby gestorský výbor určila hlasovaním, Výbor Národnej rady pre zdravotníctvo, aby predmetný návrh zákona výbory prerokovali do 10. septembra 2015 a gestorský výbor do 11. septembra 2015 od prerokovania návrhu zákona v Národnej rade Slovenskej republiky v prvom čítaní.
Laurenčík, Milan, podpredseda NR SR (2021-05-10):
Pán poslanec Pročko, prosím vás, ukľudnite sa, nevyrušujte. Nevyrušujte, prosím vás, nevyrušujte, lebo vás dám vykázať zo sály.
Šeliga, Juraj, podpredseda NR SR (2021-03-19):
Pán poslanec Krajčír, nech sa páči.
V. Veteška, podpredseda NR SR: (2007-05-17):
(Hlasovanie.) Prítomných 139, za 136, proti 0, zdržal sa 1, nehlasovali 2. Konštatujem, že tieto body sme schválili. Ďalšie hlasovanie.
Blanár, Juraj, podpredseda NR SR (2021-05-11):
Pán poslanec Kočiš, môžete vystúpiť ako posledný v rozprave, tak ako ste sľúbili, že to nebude nadlho.
B. Bugár, podpredseda NR SR: (2004-05-13):
(Hlasovanie.) Prítomných je 140 poslancov, za návrh 137, proti 1, zdržali sa 2. Konštatujem, že návrh zákona sme pridelili výborom, určili gestorský výbor, ako aj lehoty výborom na jeho prerokovanie v druhom čítaní. Pristúpime teraz k hlasovaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (tlač 607). Pán poslanec Mikuš, znovu máte slovo.
Pčolinský, Peter, poslanec NR SR (2020-03-25):
Ďakujem pekne. Pán predsedajúci, prosím vás, aby ste, aby ste oboznámili ešte raz poslancov Národnej rady, že faktickou poznámkou sa reaguje len na predrečníka vystupujúceho v rozprave. Ak chcú povedať niečo iné, úplne mimo, nech si zoberú telefón, natočia si videjko na Facebook, ale nech nezdržiavajú rokovanie úplnými nezmyslami. Ďakujem. (Potlesk.)
P. Pelegrini, poslanec: (2008-05-21):
Ja aj vyzývam z tohto miesta odbor legislatívy, aby pozrel archív za minulé volebné obdobie Národnej rady, kde minimálne v niekoľkých prípadoch takéto splnomocňovacie ustanovenie v spoločnej správe nájdeme,  pokojne môžeme vytlačiť aj všetkých poslancov, ktorí v tom období za také uznesenie v spoločnej správe hlasovali, takže neviem, prečo sa tu dnes tvárite ako Alenka v ríši divov, ako keby ste to videli prvýkrát, keď to bola určite prax aj v minulom volebnom období a nemyslím si, že treba reagovať na to slovami, že by sme nevedeli, o čom hlasujeme, ide o čisto len technické veci ako odkazy, prečíslovanie písmen, paragrafov a tak ďalej možno. Takže naozaj nerobte tu z toho cirkus. (Potlesk.)
Šeliga, Juraj, podpredseda NR SR (2021-04-01):
Pán poslanec Krúpa.
Kollár, Boris, predseda NR SR (2022-09-30):
Ďakujem. Než to urobím, chcem ale ešte za seba niečo povedať. Chcel by som sa verejne ospravedlniť pánovi fotografovi Tlačovej agentúry Slovenskej republiky pánovi Mariánovi Baumannovi za včerajšie nedorozumenie. My máme veľmi tvrdé pravidlá tunák. Sme proti tomu, aby nám fotografi fotili dokumenty, doklady, poznámky, ktoré si robia poslanci pri svojej činnosti alebo v pléne, alebo im fotili telefóny, alebo laptopy. Takže toto prísne postihneme a tento uvedený fotograf sa veľmi nebezpečne naklonil a začal zhora fotiť. Tak som ho upozornil, potom som si s ním sadol, videl som tú fotku, konkrétne fotili vás, pán poslanec Kuffa. Ale naozaj videl som tú fotku a bola to iba ilustračná z boku, lebo z hora vás nevedel odfotiť. Takže z boku si vás nafotil, ale vyzeralo to tak, ako keby fotil doklady. Takže týmto sa mu chcem ospravedlniť, ale naďalej budem veľmi tvrdo postihovať každého fotografa, ktorý by chcel takýmto spôsobom narúšať osobnú integritu a činnosť poslancov a zverejňovať ich rukou písané veci, prípadne doklady, dokumenty, ktoré majú na stole. Ďakujem velice pekne. A teraz otváram rozpravu. (Potlesk.) Bolo to, pán Kuffa, kvôli vám, hej. Rozprava... otváram rozpravu, do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Končím možnosť prihlásiť sa do rozpravy ústne. Evidujem dvoch poslancov, pán poslanec Beluský a pán poslanec Viskoči... Viskupič. Nech sa páči, pán poslanec, máte slovo.
Krajčí, Marek, poslanec NR SR (2023-06-28):
Ďakujem za slovo, pán predseda. V rozprave k návrhu zákona vystúpila pani poslankyňa Jana Bittó Cigániková, ktorá podala štyri pozmeňujúce návrhy a v súvislosti s predloženými pozmeňujúcimi návrhmi požiadala o vyňatie bodov 1, 6, 7 a 8 zo spoločnej správy na osobitné hlasovanie. Môžme pristúpiť k hlasovaniu o bodoch zo spoločnej správy. Dajte, prosím, hlasovať o bode 2 až 5, 9 až 26 zo spoločnej správy, gestorský výbor odporúča schváliť.
A. Bobrík, poslanec: (2008-09-11):
Ďakujem.
Glváč, Martin, podpredseda NR SR (2017-05-12):
Ďakujem. S reakciou pán poslanec Suchánek, nech sa páči.
Žiga, Peter, podpredseda NR SR (2024-10-02):
Na vaše vystúpenie dve faktické poznámky, ako prvý pán poslanec Sabo.
Bugár, Béla, podpredseda NR SR (2017-09-14):
Nech sa páči, hlasujme o námietke pána poslanca Dostála. (Hlasovanie.) Prítomných 137 poslancov, za 45, proti 78, zdržalo sa 13 poslancov, 1 nehlasoval. Konštatujem, že námietka nebola schválená. Nech sa páči.
Blanár, Juraj, podpredseda NR SR (2021-04-01):
Ďakujem, pán podpredseda. Teraz poprosím pána poslanca Petra Vonsa, aby nás informoval o výsledkoch rokovania a aby odôvodnil návrh gestorského výboru ako spoločný spravodajca výboru pre hospodárske záležitosti. Nech sa páči, pán Vons.
Paška, Pavol, predseda NR SR (2014-05-28):
(Hlasovanie.) 138 prítomných, 80 za, 32 proti, 26 sa zdržalo. Návrh sme schválili.
Mihál, Jozef, poslanec NR SR (2015-02-03):
Na veľa, veľmi dlho.
P. Hrušovský, predseda NR SR: (2003-11-05):
(Hlasovanie.) 136 prítomných, 77 za, 42 proti, 17 sa zdržalo. Návrh zákona sme schválili. Ďakujem pani poslankyni. Pán poslanec Fico, nech sa páči.
Krajčí, Marek, poslanec NR SR (2021-09-21):
Ďakujem pekne za otázky. Ja by som chcel len pána poslanca Baláža uistiť, že tak ako každý rok rozpočet pre zdravotníctvo, v podstate rozpočet pre poisťovne sa dopĺňa tzv. balíkom z ministerstva financií, v ktorom sú presne vyšpecifikované jednotlivé položky. To znamená, v tomto prípade dôjde k navýšeniu, samozrejme, tohto balíka a to je, samozrejme, na pánovi ministrovi zdravotníctva, aby si postrážil pi tvorbe toho rozpočtu to, že táto kapitola tam bude explicitne uvedená, takže poisťovne by naozaj nemali prísť vlastne ani o jeden cent. Tie peniaze by takýmto spôsobom mali dotiecť z ministerstva financií na základe reálneho rozpočtu, ktorý sa takým spôsobom každoročne robí. Čo sa týka medicínskych technológií, to sú naozaj veľmi rýchlo napredujúce technológie, nové lieky. Sme svedkami toho, ako neustále sme tlačení na náš, na naše zdravotnícke, zdravotnícky rozpočet rôznymi liekami, kde nie je vôbec istá ich účinnosť, a sú enormne drahé. Ja môžem len uistiť pána poslanca Tarabu, že už za môjho ministrovania títo ľudia, ktorí sú momentálne základom nového inštitútu, ušetrili naozaj desiatky miliónov eur práve pri tom, keď sme revidovali vyhlášku, čo sa týka revízie úhrad liekov, a ono nejakým spôsobom bolo pripravené, dali sme to im a naozaj tam došlo k obrovskej úspore, desiatky miliónov eur. Tam nie je pochýb o tom, že tento inštitút prinesie úsporu, a teda financie, ktoré budú môcť investovať do kvalitnej zdravotnej starostlivosti, to nakoniec bude posudzované aj tými ďalšími kontrolnými mechanizmami, a pokiaľ by to tak nebolo, nie je problém ten inštitút zastaviť, ale je to skúsenosť z iných krajín, že tento inštitút prinesie obrovské úspory, a hlavne zefektívnenie procesov. Práve preto je to bežná prax v Európe, preto je tu EUnetHTA, celoeurópska... (Prerušenie vystúpenia časomerom.)
B. Bugár, poslanec: (2009-06-26):
Vaše vystúpenie nebolo o tolerancii, pán poslanec, bolo o nacionalizme a, samozrejme, bolo aj o tom, aby ste získali dobré voliteľné miesto na kandidátke SMER-u.
Danko, Andrej, podpredseda NR SR (2024-02-13):
S reakciou poslanec Viskupič.
Sulík, Richard, poslanec NR SR (2012-10-29):
Ďakujem pekne. Lucia, no, myslím si, že si to slušne vyargumentovala a kto má záujem o vecné argumenty, tak sa minimálne nad tým zamyslí. Ja by som sa chcel vyjadriť k nie tej morálnej, ale k tej ekonomickej stránke veci. No, tiež si nemyslím, že v ideálnom svete by bolo správne takéto niečo hradiť z verejného poistenia, kde sa na to skladajú všetci. Lenže nežijeme v ideálnom svete, žijeme v takom svete, kde veľkú časť rómskej populácie živíme my všetci. To zrejme tým chytrolínom, ktorí tu navrhujú, že má to platiť SaS-ka zo svojho rozpočtu nevadí. Alebo pre ľudí, ktorí si pletú miliardu s biliónom a čokoľvek, čo má viac ako štyri nuly, čo je veľa, to môže byť. Ale ešte raz by som chcel upozorniť na to, že tu sa bavíme o nákladoch, áno, z verejných zdrojov, na ktoré sa zložíme my všetci, to treba povedať, vo výške možno päťstotisíc, možno milión eur ročne. A odporúčam teda si zrátať, koľko stojí takých desaťtisíc sociálnych prípadov do roka, a potom to bude vyzerať úplne inak, najlepšie by bolo neplatiť vôbec nič, ale dnes je skutočnosť taká, že my dnes platíme desiatky miliónov alebo stovky miliónov eur za či už dávky v hmotnej núdzi alebo zdravotnú starostlivosť, ktorú platíme my všetci, ktorej náklady sú obrovské, či teda sa radšej neoplatí takouto prevenciou sa snažiť tie náklady výrazne znížiť. Čiže toľko som chcel povedať. Ďakujem.
Krúpa, Juraj, poslanec NR SR (2022-03-18):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie ústavnoprávnemu výboru, výboru pre obranu a bezpečnosť, výboru pre hospodárske záležitosti, výboru pre sociálne veci, výboru pre zdravotníctvo, výboru pre financie a rozpočet, výboru pre verejnú správu a regionálny rozvoj a výboru pre vzdelávanie, vedu, mládež a šport. Za gestorský výbor navrhujem Výbor Národnej rady pre obranu a bezpečnosť. Zároveň odporúčam, aby výbory uvedený návrh prerokovali ihneď. Prosím, dajte o mojom návrhu, vážený pán predsedajúci, hlasovať.
Lengvarský, Vladimír, minister zdravotníctva SR (2022-09-22):
Ďakujem pekne. Vážený pán predsedajúci, vážené panie poslankyne, páni poslanci, v súčasnosti vzhľadom na komunikáciu so zástupcami zdravotníckych pracovníkov a s ohľadom na ich požiadavky existuje vysoké riziko podávania hromadných výpovedí zdravotníckych pracovníkov, čím môže dôjsť až ku kolapsu systému poskytovania zdravotnej starostlivosti, a teda zo strany štátu nebude možné garantovať výkon ústavného práva na ochranu zdravia, pretože nedostatok personálneho obsadenia u poskytovateľov zdravotnej starostlivosti zamedzí plneniu činností vyplývajúcich poskytovateľom zo všeobecne záväzných právnych predpisov, prípadne k podstatnému zníženiu kvality jej poskytovania. Vzhľadom na to, že podaním hromadných výpovedí zdravotníckych pracovníkov môže dôjsť k ohrozeniu základných ľudských práv a slobôd a štátu môžu hroziť značné hospodárske škody, vláda Slovenskej republiky navrhuje Národnej rade Slovenskej republiky, aby sa uzniesla, že vládny návrh zákona, ktorým sa mení a dopĺňa zákon č. 578 o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, prerokuje v skrátenom legislatívnom konaní. Vážený pán predsedajúci, vážené panie poslankyne, vážení páni poslanci, dovoľujem si vás týmto požiadať o prerokovanie predloženého vládneho návrhu zákona na skrátené legislatívne konanie. Ďakujem.
Podmanický, Ján, poslanec NR SR (2017-09-08):
Ďakujem za slovo. Vážená pani poslankyňa, ja budem čisto vecne na vás reagovať. Chcem povedať, že my ešte nerokujeme o zákone. Toto je úplne prvý bod, ktorý by mal začínať v akejkoľvek diskusii. Je to uznesenie Národnej rady o tom, či ideme vôbec, či ide slovenský parlament uvažovať o tom, že by sme za určitých presne stanovených podmienok a prísnych podmienok dovolili napríklad zmenu metodiky výpočtu dlhu z hrubého na čistý, ktorý by nám vytvoril nejakú finančnú rezervu, ktorú by sme použili na financovanie diaľnic a rýchlostných ciest. Čiže naozaj ja si myslím, že málokedy sa stáva v tomto parlamente, že vôbec diskusiu začíname takto ústretovo. Ak bude výsledok tejto diskusie, že poďme o tom rokovať, my môžeme ten ústavný zákon pripravovať aj rok, aj rok a pol, aj dva roky. Teraz sme si mali povedať nejaké limity. My sme očakávali, že prídete vy s nejakými návrhmi do toho uznesenia, čo by v tom zákone malo byť, bez čoho, bez akých vecí vy do toho nepôjdete. Naozaj sa snažíme viesť konštruktívnu diskusiu. A viete, taký argument, že je pred voľbami, no vždy je pred voľbami. Vždy je pred voľbami. Hneď po parlamentných voľbách už je pred ďalšími parlamentnými voľbami, je pred eurovoľbami, je pred prezidentskými voľbami, je pred VÚC-kárskymi voľbami, je pred starostovskými voľbami. Keby sme tento argument stále používali, tak sa, prosím vás pekne, nikde nedostaneme. No tak začala diskusia. Keď poviete, že chcete ďalej rokovať o tom, že nechcete to zarezať hneď na začiatku, my kľudne prerušíme tento bod, odložíme ho na november, na december, na január. Keď uvidíme, že naozaj aj vy máte záujem, aby sme o tomto diskutovali, tak my sme naozaj pripravení toto urobiť. Však preto sme odložili to rokovanie na september, aby počas leta aj politické strany mali možnosť porozmýšľať, aké podmienky stanovia. Snažili sme sa rokovať, pani poslankyňa. Nie je to pravda, že sme nechceli rokovať, alebo že sme nerokovali.
Poliačik, Martin, poslanec NR SR (2018-11-27):
Tak, Ondrej, keď už si sa do toho pustil, na začiatok súhlasím s tým, že napriek možno dobrému zámeru to, čo z toho vzniklo v parlamente, nie je ideálnym spôsobom boja proti antisemitizmu. Ale druhá vec, ktorá s tým súvisí, je, že sa musíme pozrieť na tú formu, lebo naozaj tie vystúpenia, mnohé formálne by mohli byť, keby sme nevedeli kontext a o koho ide, považované za faktické. No, keď tie videá vyjdú von do sveta, tak tie reálne orgie antisemitizmu si budeme čítať v komentároch pod nimi. Lebo tam sa to deje, tam vonku, kde už ich nikto nevidí, tam vonku, kde si medzi svojimi môžu povedať svoje, kde hajlovať sa môže, kde s hákovým krížom fotiť sa môže, kde Ortel je najobľúbenejšia kapela, tak tam tieto videá z parlamentu z dnešnej diskusie budú tie hviezdne. To je reálny antisemitizmus tam vonku medzi ľuďmi, kvôli ktorému Národná rada musí prijať toto uznesenie. Lebo títo polosofistikovaní chlapci a dámy za mnou, oni vedia, že sa musia krotiť vo svojich vyjadreniach. Pán Mizík sa naučil, že už ani na tej Facebook a na internet nemôže dávať všetko, lebo môžu preňho do parlamentu prísť kvôli tomu policajti, takže oni sa učia. Tu si dávajú pozor na slová, to, čo sa reálne ale deje voči Židom, voči menšinám, voči ľuďom s iným názorom, voči ľuďom, ktorí jednoducho nezapadajú do tej ideálnej schémy ideálneho Slováka, tak to sa deje mimo tejto sály. Ale to sú ľudia, ktorí týmto vystúpeniam budú potom na internete a v krčmách tlieskať.
Lazár, Ladislav, poslanec NR SR (2011-09-08):
Ďakujem pekne. No ja som určite za to, aby všetci ľudia, opakujem ešte raz, aby všetci ľudia platili menej za lieky. Nielen tí, ktorí budú mať šťastie a budú mať na blízku lekáreň, ktorá poskytuje zľavy, a to sa dá dosiahnuť tak, že ak je priestor na zľavy, tak znížme cenu liekov na celom Slovensku ešte viac. Lebo keď tá cena bude najnižšia možná, ako sa dá, tak asi už nebude priestor na zľavy a budú to alebo pocítia a budú mať z toho efekt všetci obyvatelia tejto republiky a nielen tí, ktorí budú bývať v blízkosti lekárne, ktorá v tom danom čase poskytuje zľavy. Takže som za to, aby nielen vybraní ľudia, ale všetci ľudia na Slovensku mali nižšie ceny liekov. Ďakujem pekne.
Blanár, Juraj, poslanec NR SR (2013-02-05):
Pán poslanec Mikloško, áno, popísali ste práve stav, kde oprávnene môžu mať pacienti pocit, že nedostávajú zdravotnú starostlivosť takú, akú by mali mať. Áno, je to aj kvôli tomu, že všetky tie lukratívne veci, ktoré, a činnosti, ktoré prinášali finančné prostriedky a boli ziskové, boli sprivatizované aj vďaka hlasom KDH. To si treba úplne otvorene povedať. A všetko ostatné, čo je potrebné robiť pre pacientov, ostalo na všeobecných nemocniciach, a toto musia urobiť za ten zvyšok peňazí, zatiaľ čo všetci ostatní nemajú problém si dialýzy prevádzkovať a splácať úvery, magnetické rezonancie, lekárne prevádzkovať. A mohol by som menovať ďalej. Toto si treba uvedomiť. Tu treba dať nejakú reguláciu. Pán poslanec Hraško, a ešte, prepáčte, ešte pánovi Mikloškovi predsa len chcem povedať, čo sa týka vydávania, koľko dáva Slovenská republika na zdravotníctvo. Ja viem určite jednu vec, že v Slovenskej republike ide jeden z najväčších podielov z financií, ktoré idú do zdravotníctva, práve na lieky. To je naozaj problém Slovenska. Tuším, ak sa nemýlim, je to až okolo 40 % a v európskych krajinách sa to pohybuje niekde okolo 20-25%. A práve aj toto opatrenie, ktoré tu prednáša pani ministerka v tomto návrhu, má zamedziť tým zbytočným duplicitným preskripciám, aby sa znížili práve náklady na lieky, ale nemyslím si, že sme v tej pozícii, ako ste povedali, z hľadiska financovania. No a čo sa týka pána poslanca Hraška: pán poslanec, toto je dohľad nejaký iný, ako vy hovoríte, pretože určite ministerstvo si dohliada na svoje nemocnice manažérsky, ale tu ide o to, že toto je dohľad nad licenciu, ktorú dostane. A to je niečo iné.
P. Paška, predseda NR SR: (2010-02-03):
(Hlasovanie.) 137 prítomných, 76 za, 1 proti, 58 sa zdržalo, 2 nehlasovali. Tieto body sme schválili.
Kavecká Monika, poslankyňa NR SR (2022-09-21):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci, Výboru Národnej rady Slovenskej republiky pre ľudské práva a národnostné menšiny a Výboru Národnej rady Slovenskej republiky pre zdravotníctvo. Ďalej, aby za gestorský výbor určila hlasovaním Výbor Národnej rady pre zdravotníctvo a aby predmetný návrh zákona výbory prerokovali v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
Petrák, Ľubomír, poslanec NR SR (2013-10-28):
Ďakujem pekne za slovo, pani predsedajúca. Vážené kolegyne, kolegovia, dovoľte mi, aby som predložil krátku novelu zákona o Slovenskom olympijskom výbore. A čo je podstatou tohto návrhu zákona? Slovenský olympijský výbor zabezpečuje reprezentáciu Slovenskej republiky na olympijských hrách a iných podujatiach, ktoré organizuje Medzinárodný olympijský výbor a národné olympijské výbory. Slovenská republika podporuje činnosť Slovenského olympijského výboru prostredníctvom dotácií zo štátneho rozpočtu a samozrejme, že Slovenský olympijský výbor má aj iné doplnkové zdroje príjmov, či už zo sponzorskej činnosti alebo z hospodárenia s vlastným majetkom. Efektívnym spôsobom podpory činnosti Slovenského olympijského výboru bez potreby zvýšenia výdavkov štátneho rozpočtu je umožniť Slovenskému olympijskému výboru spravovať majetok štátu. Týmto sa vytvárajú lepšie materiálne podmienky pre činnosť Slovenského olympijského výboru a olympijskej reprezentácie a súčasne štát nebude vynakladať ďalšie finančné prostriedky na udržiavanie majetku štátu, ktorý je dnes nevyužívaný alebo je využívaný iba čiastočne. Inštitút správy majetku znamená, že vlastníkom zostáva štát, čo chcem podčiarknuť, pričom ale správca majetku nadobúda ďalšie oprávnenia i povinnosti z hľadiska spravovania tohto majetku. Návrh zákona vytvára predpoklad pre možnosť spravovania majetku štátu Slovenským olympijským výborom. Ale súčasne podotýkam, že akýkoľvek presun majetku pod správu Slovenského olympijského výboru bude musieť byť v súlade s opatreniami príslušného ministerstva a súčasne bude musieť byť urobený na zmluvnom základe. Predkladaný návrh zákona nezakladá žiadne vplyvy na štátny rozpočet, rozpočet verejnej správy, ani na podnikateľské prostredie, nevyvoláva žiadne sociálne vplyvy, ani vplyvy na životné prostredie a informatizáciu spoločnosti. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a je v súlade aj s právom Európskej únie. Pani predsedajúca, ďakujem za slovo.